फेरिएको टेस्ट क्रिकेट
कोही कसैलाई टेस्ट क्रिकेटबारे जति धेरै थाहा छ, त्यो पनि मिथ्या साबित हुनसक्ने छ । जसले इंग्ल्यान्ड र भारतबीचको पाँचौं टेस्ट हेरेको हुनुपर्छ, धेरैले यस्तै महसुस गरेको हुनुपर्छ । कोभिड–१९ संक्रमणका कारण पछाडि सरेको यो टेस्टमा इंग्ल्यान्डले सफलतापूर्वक ३ सय ७८ रनको लक्ष्य पछ्याएको थियो । ‘बज बल’ को पछिल्लो राम्रो उदाहरण हो यो । इंग्ल्यान्ड त्यसमा ७ विकेटले विजयी रह्यो । अनि इंग्ल्यान्डले लगातार चौथो टेस्ट चौथो इनिङ्समा लक्ष्य पछ्याएर जितेको थियो ।
बर्मिङ्घम — कोही कसैलाई टेस्ट क्रिकेटबारे जति धेरै थाहा छ, त्यो पनि मिथ्या साबित हुनसक्ने छ । जसले इंग्ल्यान्ड र भारतबीचको पाँचौं टेस्ट हेरेको हुनुपर्छ, धेरैले यस्तै महसुस गरेको हुनुपर्छ । कोभिड–१९ संक्रमणका कारण पछाडि सरेको यो टेस्टमा इंग्ल्यान्डले सफलतापूर्वक ३ सय ७८ रनको लक्ष्य पछ्याएको थियो । ‘बज बल’ को पछिल्लो राम्रो उदाहरण हो यो । इंग्ल्यान्ड त्यसमा ७ विकेटले विजयी रह्यो । अनि इंग्ल्यान्डले लगातार चौथो टेस्ट चौथो इनिङ्समा लक्ष्य पछ्याएर जितेको थियो ।त्यसअघि बेन स्टोक्सको नेतृत्वमा रहेको इंग्ल्यान्डले विश्व टेस्ट च्याम्पियनसिपमा न्युजिल्यान्डमाथि अविश्वसनीय रूपमा ‘ह्वाइटवास’ रचेको थियो । यो इंग्लिस टिमका प्रशिक्षकका रूपमा ब्रेन्डन म्याकलम भित्रिएपछि सम्भव भएको थियो । त्यस शृंखलामा इंग्ल्यान्डले २ सय ७७, २ सय ९९ र २ सय ९६ रनको चुनौतीपूर्ण लक्ष्य पछ्याएको थियो । तर यो कीर्तिमान थिएन । इंग्ल्यान्डले तीन वर्षअगाडि हेडिङ्गलेमा ३ सय ५९ रनको लक्ष्य पछ्याएको थियो । यसमा स्टोक्सले उत्कृष्ट शतक बनाएका थिए । तर अब यो कीर्तिमान रहेन । एजबास्टनमा जो रुटले १ सय ४२ र जोनी बेरिस्टोले १ सय १४ रन बनाए । दुवै नटआउट रहे र २ सय ६९ रनको ठोस साझेदारी गरे । यससँग पाँच टेस्टको शृंखला २–२ को बराबरीमा टुंगियो । यसले देखाउँछ, टेस्ट क्रिकेट वास्तवमै धेरै फेरिएको छ । यो एकाएक कसरी सम्भव भयो त ? यसको उत्तर दिने प्रयास गरेका छन्, स्वयं इंग्लिस कप्तान स्टोक्सले । इंग्ल्यान्डले न्युजिल्यान्डको सामना गर्नु अगाडि १७ टेस्ट खेलेको थियो । त्यसमा एकै खेलमा मात्र विजयी रहेको थियो । यस्तोमा टिममाथि बाध्यकारी स्थिति आइपरेको थियो, आफ्नो रणनीति परिवर्तन गर्ने । स्टोक्स भन्छन्, ‘पछिल्लो समय हामीले आक्रामक भएर खेल्ने निर्णय गर्‍यौं, यसले सबै खेलाडीलाई त्यसैअनुसार मानसिकता बनाएर खेल्न सजिलो बनायो । सबै खेलाडीलाई के थाहा थियो भने जस्तै लक्ष्य पनि पछ्याउन सक्छौं ।’त्यसो त टेस्ट क्रिकेटका लागि आक्रामक भएर रन बनाउने रणनीति कुनै नयाँ होइन । कुनै समयको अजय वेस्ट इन्डिजले एकपल्ट लर्डसमा ३ सय ४२ रनको लक्ष्य पछ्याएको थियो । विश्वास नहुन सक्छ, त्यसमा जित ९ विकेटका रह्यो । गोर्डन ग्रिनेजले त्यसमा नटआउट दोहोरो शतक बनाए । यस्तै सन् ९० को अन्त्य र सन् २००० को सुरुतिरको सफल अस्ट्रेलियाली टिम पनि आक्रामक ब्याटिङका लागि माहिर जस्तै थियो । प्रतिओभर चारको दरले रन जोड्थ्यो । त्यतिबेला अस्ट्रेलियाको रणनीति थियो, ब्याटरले त्यसरी तीव्र गतिमा रन बनाउने कि बचेको समय उसका बलरले मज्जाले विपक्षी टिमको २० विकेट लिन सकोस् । तर अहिलेको इंग्ल्यान्डको टिम अझ एक पाइला अगाडि देखिएको छ । इंग्ल्यान्डले पाँचौं दिनको खेलमा लगभग ५ प्रतिओभरको दरले रन बनायो । रुटले त्यसैक्रममा शार्दुल ठाकुरको बलमा छक्का प्रहार गरे, ट्वान्टी–२० क्रिकेटको पाराले । यो प्रवृति यसअघि टेस्ट क्रिकेटका लागि पचाउन सकिने खालको थिएन । यो सबै परिवर्तनका लागि इंग्ल्यान्डले न्युजिल्यान्डका पूर्वकप्तान म्याकलमलाई धन्यवाद दिर्नैपर्छ । एक प्रकारले भन्दा उनले इंग्लिस खेलाडीलाई आक्रामक भएर खेल्न उक्साएका थिए । आफ्नो समयका विश्वकै उत्कृष्ट ब्याटर रहेका राहुल द्रविड पनि इंग्ल्यान्डको खेलबाट प्रभावित छन् । अहिले उनी भारतीय टिमका प्रशिक्षक छन् । उनी के मान्छन् भने टेस्ट क्रिकेटमा आक्रामक ब्याटिङको जिम्मा इंग्ल्यान्डले मात्र लिएको छैन । त्यही इंग्ल्यान्डविरुद्ध त्यही एजबास्टन टेस्टमा भारतका लागि ऋषभ पन्तले १ सय ४६ र रवीन्द्र जडेजाले शतक बनाए । द्रविड भन्छन्, ‘जतिबेला खेलाडी लयमा हुन्छ र राम्रो खेलिरहेको हुन्छ, यसरी आक्रामक भएर खेल्न सकिन्छ । भारतले पनि यस्तै खेलेको थियो, त्यसैले ऋषभ पन्त र रवीन्द्र जडेजाले शतक बनाउन सके । अहिले टेस्ट क्रिकेटमा जे जस्तो परिवर्तन देखा परेको छ, त्यो सुखद रहेको छ । यो क्रिकेट स्वयंका लागि राम्रो हो ।’